**Slovensko muzejsko društvo (SMD)**

**Pojasnila k izkazom za leto 2023**

Slovensko muzejsko društvo je v preteklem letu pri svojem poslovanju uporabljalo Zakon o društvih, Zakon o davku od dohodkov pravnih oseb, Pravilnik o opredelitvi pridobitne in nepridobitne dejavnosti, Zakon o dohodnini, Zakon o davčnem postopku, Pravilnik o načinu in stopnjah odpisa neopredmetenih dolgoročnih sredstev in opredmetenih osnovnih sredstev ter Statut SMD z dne 23.8.2018. Vodenje poslovnih knjig in sestavo letnega poročila je društvo opravilo v skladu s Slovenskim računovodskim standardom 33 za društva. SMD ni zavezano k reviziji računovodskih izkazov.

V Statutu SMD je opredeljeno njegovo financiranje, poraba presežka prihodkov, način pridobivanja in odtujevanja premičnega in nepremičnega premoženja, kot tudi določba o ločenem izkazovanju prihodkov pridobitne dejavnosti.

Prihodki pridobitne dejavnosti se v knjigovodstvu ločeno spremljajo in so tudi jasno določljivi (tudi za potrebe davka od dohodka), odhodki pridobitne dejavnosti pa niso neposredno vezani na prihodke pridobitne dejavnosti. Za razmejevanje odhodkov se zato uporablja sodilo razmerja med vsemi prihodki in pridobitnimi prihodki. Kot pridobitne prihodke se štejejo vsa doplačila članov ter kotizacije za ekskurzijo, muzejske igre in kotizacije za zborovanja ali kongres muzealcev ter drugi prihodki (npr. posek gozda, sponzorstva).

Poslovanje društva v letu 2023 je pregledal Nadzorni odbor dne \_\_\_\_\_\_\_\_\_\_.

Disciplinski organ društva se v preteklem letu ni sestal.

**Bilanca stanja**



Med osnovnimi sredstvi Slovensko muzejsko društvo izkazuje nepremičnine, in sicer zemljišče na Bledu s sedanjo vrednostjo 21.249 EUR in zgradbo Dom muzealcev Bled po sedanji vrednosti 221.725,11 EUR. Oprema in drobni inventar sta v celoti odpisana.

Med kratkoročnimi sredstvi društvo izkazuje le denarna sredstva na računu, ki na dan 31.12.2023 znašajo 12.805,04 EUR.

Kratkoročnih terjatev društvo na dan 31.12.2023 ne izkazuje, saj so bile vse terjatve do zaključka poslovnega leta poplačane.

Kratkoročne obveznosti predstavljajo obveznosti do dobaviteljev v višini 2.493,46 EUR in zajemajo običajne poslovne obveznosti, ki niso zapadle. V primerjavi z letom 2022 so višje, saj so bili nekateri računi dostavljeni po zaključku poslovnega leta. Vse obveznosti so bile v začetku leta 2024 že poplačane. Dodatno je med kratkoročnimi obveznostmi izkazano prejeto preplačilo s strani Narodnega muzeja v višini 80,00 EUR, ki je bilo v letu 2024 že vrnjeno. Po obračunu poslovnega izida je bila v poslovnih bilancah izkazana tudi obveznost iz naslova davka od dobička v višini 942,15 EUR.

Društvo na dan 31.12.2023 ponovno izkazuje pasivne časovne razmejitve v višini 328,40 EUR, ki se nanašajo izključno na prejeta predplačila članarin za leto 2024. Društvo je ob zaključku leta 2023 že obvestilo svoje člane o povišani članarini za leto 2024 in jih pozvalo k plačilu, zato je vsa tako prejeta predplačila vključilo med razmejene prihodke. V letu 2023 je društvo v celoti izvedlo razmejeni program leta 2022 (tisk zbornika zborovanja, Muzeoforum 3 in službena pot v Beograd), zato je v celoti razknjižilo med prihodke razmejena sredstva na 31.12.2022 v višini 2.693,07 EUR.

Društveni sklad znaša ob zaključku poslovnega leta 251.935,14 EUR in se je glede na preteklo leto povišal zaradi pozitivnega poslovnega izida po obdavčitvi v višini 6.389,36 EUR.

Zalog trgovskega materiala društvo nima.

**Izkaz poslovnega izida in davek od dohodka pravnih oseb**

Prihodki leta 2023 so v primerjavi z letom poprej podvojeni, od tega so nepridobitni prihodki na enakem nivoju kot v letu 2022, pridobitni pa kar za 8-krat višji. Med pridobitnimi prihodki društvo izkazuje kotizacije za kongres muzealcev in sponzorska sredstva.

Med nepridobitnimi prihodki je najvišja postavka prihodkov iz dejavnosti dotacija MK za izvedbo letnega programa dela. Društvo je v skladu z zahtevki prejelo 6.530 EUR (po pogodbi je bilo sprva dodeljenih 6.930 EUR). Dodatno je med prihodki izkazalo še prihodke iz naslova razmejena programa iz leta 2022 v višini 2.693,07 EUR, saj je program v letu 2023 v celoti izvedlo. Skupno je tako izkazalo prihodke v višini 9.223,07 EUR.

Članarine so se v primerjavi z letom 2022 povišale za 20 %. Zvišanje je posledica okrevanja po epidemiji in povečanega interesa po pridobitvi članstva. Povišalo se je predvsem število članarin muzejskih delavcev.

Prihodki iz naslova donacij od dohodnine so se znižali za 30% in so znašali 890,47 EUR.

Med pridobitnimi prihodki močno izstopa postavka prihodkov iz naslova kotizacij. Društvo je v letu 2023 izvedlo izjemno uspešen IV. Mednarodni kongres slovenskih muzealcev v Kopru, ki je zelo presegel pričakovanja. Kongresa se je v treh dneh udeležilo več kot 200 strokovnjakov. Iz naslova kotizacij za kongres in strokovno ekskurzijo je društvo tako izkazalo 23.350 EUR prihodkov.

Med pridobitnimi prihodki društvo izkazuje tudi sponzorstvo podjetja Semantika d.o.o. za izvedbo kongresa muzealcev v višini 2.000 EUR.

Odhodki so sestavljeni iz stroškov materiala (3 %), stroškov storitev (96 %) in drugih stroškov (1 %). Stroški materiala so stroški pomožnega, pisarniškega materiala in elektrike. Stroški storitev, ki zavzemajo glavnino vseh stroškov, pa predstavljajo stroške:

- izplačila Valvasorjevih nagrad (v letu 2023 je bila izplačana le nagrada za življenjsko delo),

- oblikovanja in tiska knjižice in map za Valvasorjeve nagrade, izvedba prireditve in reprezentanca;

- tiska zbornika zborovanja 2022 in oblikovanja zbornika kongresa 2023;

- pogodbenega dela (Dom Bled),

- potnih stroškov za predavatelje, člane izvršnega odbora, vzdrževalce Doma Bled in delavca, ki dostavlja polog članarin;

- urejanja spletne strani,

- avtorskega honorarja za Muzeoforum,

- reprezentance,

- izvedbe kongresa v Kopru (prehrana udeležencev, tisk in oblikovanje zloženke in promocijskega materiala),

- posredne stroške: računovodske storitve, tisk članskih nalepk in kartic, bančne storitve, poštnina,…

- obratovanja za Dom Bled (elektrika, komunalne storitve, zamenjava števca za vodo, telefon, stavbno zemljišče),

Stroški so v primerjavi s preteklim letom višji za 73%, saj je bila izvedba kongresa muzealcev stroškovno pomembna. Nekoliko višji so bili stroški izdajanja publikacij, saj je društvo v letu 2023 natisnilo še zbornik leta 2022. Višji so bili tudi splošni in posredni stroški predvsem iz naslova višjega stroška reprezentance. Nekoliko nižji pa so bili stroški Valvasorjevih nagrad, saj je društvo v letu 2023 izplačalo le nagrado za življenjsko delo, medtem ko je v letu 2022 izplačalo vse nagrade. Ostale postavke stroškov so ostale na nivoju preteklega leta. Društvo je ustvarilo večino prihrankov in posledično dobička ravno pri izvedbi kongresa muzealcev, saj je bil obisk kongresa močno nad pričakovanji, kar je posledično pomenilo višje prihodke iz naslova kotizacij ob sorazmerno enaki višini stroškov.



V izkazu poslovnega izida za leto 2023 beležimo presežek prihodkov nad odhodki v višini 7.325,61 EUR. Izkazan je tudi davek od dobička v višini 936,25 EUR. Dobiček po obdavčitvi tako znaša 6.389,36 EUR. Dobiček zvišuje del čistega presežka prihodkov za določen namen, ki na dan 31.12.2023 tako znaša 8.961,03 EUR.

|  |  |  |
| --- | --- | --- |
|  |  |  |

Piran, 26.2.2024 Računovodja SMD

Nanika Kokalj